Title: Pracovná skupina pre pôdohospodárstvo a veterinárne otázky
Author: MVDr. Lubomir Janiuk
Last saved by: jost

Predkladacia správa

Pracovné stretnutia predstaviteľov hospodárskych rezortov vlády Slovenskej republiky a vlády Poľskej republiky JAVORINA sa uskutočňovali z iniciatívy slovenskej strany, prezentovanej počas summitu najvyšších predstaviteľov krajín V4 s prezidentom USA v Prahe dňa 12. januára 1994. Podľa miesta prvého pracovného stretnutia, ktorým bola Tatranská Javorina, osvojilo sa pomenovanie JAVORINA pre všetky pracovné stretnutia bez ohľadu na miesto konania v Slovenskej republike alebo v Poľskej republike. 
Po troch rokoch od ostatného pracovného stretnutia JAVORINA VI, konanom vo Varšave v dňoch 11. a 12. apríla 2002, uskutočnilo sa záverečné pracovné stretnutie „JAVORINA VII“ v dňoch 22. a 23. apríla 2005 v Tatranskej Javorine. Cieľom pracovného stretnutia bolo prerokovať aktuálne otázky hospodárskej spolupráce medzi Slovenskou republikou a Poľskou republikou a vymedziť možnosti foriem hospodárskej a obchodnej spolupráce medzi oboma štátmi po skončení pracovných stretnutí JAVORINA. Dôvodom skončenia pracovných stretnutí JAVORINA je skutočnosť, že vstupom obidvoch krajín do Európskej únie sa vytvorili nové formy a možnosti spolupráce, čím tieto stretnutia stratili na svojej opodstatnenosti. 
V budúcnosti, okrem pravidelných stretnutí zástupcov oboch krajín v štruktúrach Európskej únie a Európskej komisie, sa bude riešenie konkrétnych problémov a koordinácia národných plánov rozvoja v kontexte regionálnej spolupráce presúvať na rezorty a do Pracovnej skupiny pre hospodársku spoluprácu Medzivládnej komisie pre cezhraničnú spoluprácu SR – PR. Tým sa stanú pracovné stretnutia „ad hoc“, podľa potreby a požiadavky jednej alebo druhej strany,  pružnejšie a operatívnejšie.  
Počas jedenástich rokov trvania pracovných stretnutí JAVORINA prispievali tieto nielen k rozvoju vzájomnej obchodnej a hospodárskej spolupráce medzi oboma krajinami, ale plnili aj funkciu „medzivládnej komisie pre hospodársku spoluprácu medzi SR a PR“. 
Na pracovnom stretnutí „JAVORINA VII“ v dňoch 22. a 23. apríla 2005 v Tatranskej Javorine viedol slovenskú delegáciu podpredseda vlády a minister hospodárstva Slovenskej republiky Pavol Rusko a poľskú delegáciu viedol minister hospodárstva a práce Poľskej republiky Jacek Piechota.	
Konkrétne možnosti ďalšej spolupráce boli predmetom rokovaní v rámci pracovných skupín: 

1.	Pracovná skupina pre energetiku
2.	Pracovná skupina pre cestovný ruch 
3.	Pracovná skupina pre pôdohospodárstvo
4.	Pracovná skupina pre výstavbu, regionálny rozvoj a životné prostredie
5.	Pracovná skupina pre privatizáciu
6.	Pracovná skupina pre spoluprácu v obrannom priemysle

      Výsledky rokovaní jednotlivých pracovných skupín sú uvedené v prílohách č. 1 až 6 Protokolu z pracovného stretnutia predstaviteľov hospodárskych rezortov vlády Slovenskej republiky a vlády Poľskej republiky „JAVORINA VII“, ktorý je súčasťou tejto informácie.

Prílohou Protokolu je aj prezenčná listina účastníkov pracovného stretnutia.